**James Haim Pinto** (rođen: ***Haim Pinto***) (Bijeljina, 24. 4. 1907 – San Miguel de Allende, Meksiko, 7. 8. 1987), jugoslavensko-američki-meksički slikar.

Biografija
----------

James Haim Pinto je rođen 24. 4. 1907 godine u Bijeljini, a odrastao u Tuzli, gdje se porodica Pinto preselila ubrzo nakon njegovog rođenja. Pinto je već u ranom djetinjstvu pokazivao izrazitu sklonost ka slikanju. Njegov je nesvakidašnji talenat prepoznao i podsticao profesor crtanja Mihail Timčišin koji je nadarenog gimnazijalca bodrio i uvjeravao kako će jednoga dana postati veliki slikar. Sa prisnim prijateljem i konkurentom Ismetom Mujezinovićem, Pinto se gotovo svakodnevno ogledao u temeljnoj vještini slikarskog zanata, crtanju. Mujezinović je često pominjao dom Pintovih sa puno topline, stoga nije slučajno da su suvremenici njegovu kuću nazivali "Tuzlanski Montmartre". Poslije završene gimnazije, Pinto se nastavio baviti slikarstvom. Na poziv sestre Erne, koja je živjela u Holywoodu, 1939 preselio se u Los Angeles. Po dolasku Sjedinjene Američke Države (SAD) počeo je raditi u studiju Walt Disnej. Nakon stjecanja američkog državljanstva Pinto je promijenio ime Haim u James. Poslije napada na Pearl Harbour, Pinto se kao pripadnik američke vojske borio na bojištima Pacifika. Za to vrijeme u okupiranoj Kraljevini Jugoslaviji u užasima Drugog svjetskog rata i Holokausta nestala je gotovo cijela njegova porodica.

Po završetku rata, 1945 godine, Pinto se vratio svojoj ljubavi iz mladosti, slikarstvu. Upisao se na umjetničku akademiju "The Chouinard Art Institute" u Los Angeles-u i u 41-oj godini završio studij. Od tada je izlagao samostalno, te je aktivno učestvovao na brojnim kolektivnim izložbama. Poslije nekoliko kraćih boravaka u Meksiku, očaran čudesnim spojem mitova i stvarnosti koji ga je fascinirao i snažno inspirirao, Pinto je odlučio napustiti Los Angeles i preseliti se u Meksiko. Od 1950 godine, stalno živi u Meksiku, gdje je prihvatio radno mjesto predavača na "Institutu Allende" u San Miguel de Allendeu. Predavao je štafelajno slikarstvo za napredne studente i slikarstvo murala. I sam se u tom periodu intenzivno bavio zidnim slikarstvom. Mural "Život i smrt Ignacija Allendea" u koautorstvu sa velikim meksičkim slikarom Davidom Alfarom Siqueirosom 1947, impresivni mural "Geneza" u Rimu slikan 1959, te mural u Clairmontu u Kaliforniji iz 1960 godine, učinili su Pintu jednim od najpoznatijih američko-meksičkih muralista. 1961 godine, imenovan je šefom Katedre za slikarstvo na "Institutu Allende". Iste godine postaje i dekan. Na tom mjestu ostaje devet godina, te u penziju odlazi kao dekan emeritus. James Haim Pinto je umro 7. 8. 1987 godine u San Miguel de Allendeu.

Pintova djela, slike i skulpture, njegovi murali, nalaze se u muzejima, galerijama i privatnim kolekcijama širom svijeta. Doživio je značajnu pozitivnu kritičku recepciju i valorizaciju u američkoj i meksičkoj štampi i stručnoj literaturi. Dobitnik je brojnih značajnih nagrada. Slikarstvo Jamesa Haima Pinte, prošlo je složen proces transformacije, od impresionizma u ranoj fazi, preko ekspresivnog konstruktivizma s tematikom socijalnog protesta kasnije, da bi doseglo visoke umjetničke domete koji su karakteristični za njegove radove iz vremena relativno dugog boravka u San Miguelu de Allendeu.

Legat James H. Pinto
--------------------

I pored toga što je najveći dio života proveo u SAD-u i Meksiku, Pinto je sa zavičajem tj. Jugoslavijom zadržao neprekinutu vezu. Svojim likovnim djelima i novčanim prilozima uvrstio se među utemeljitelje "Međunarodne galerije portreta Tuzla", gdje mu je priređena i prva samostalna izložba u domovini 1979 godine i gdje je, deset godina poslije, ustanovljen "Legat Haima Pinte". Zasluga za formiranje ovoga Legata pripada nesumnjivo Pintinoj supruzi Ruški Pinto, njegovim sestrama Erni Englander i Nadi Mailland, koje su Galeriji poklonile šezdeset djela ovoga značajnog jugoslavenskog umjetnika i tadašnjem ravnatelju Galerije Mevludinu Ekmečiću. Legat je zvanično uspostavljen 1989 godine sa punim nazivom Legat James H. Pinto. Pravilnikom Legata predviđeno je redovito dodjeljivanje nagrade "James H. Pinto", te stalne postavke i pokretne izložbe.